### NN 151/2025 (15.12.2025.), Zakon o izmjenama i dopunama Zakona o izdavanju pokrivenih obveznica i javnom nadzoru pokrivenih obveznica

HRVATSKI SABOR

2258

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O IZDAVANJU POKRIVENIH OBVEZNICA I JAVNOM NADZORU POKRIVENIH OBVEZNICA

Proglašavam Zakon o izmjenama i dopunama Zakona o izdavanju pokrivenih obveznica i javnom nadzoru pokrivenih obveznica, koji je Hrvatski sabor donio na sjednici 5. prosinca 2025. godine.

Klasa: 011-02/25-02/103
 Urbroj: 71-10-01/1-25-2
 Zagreb, 9. prosinca 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O IZDAVANJU POKRIVENIH OBVEZNICA I JAVNOM NADZORU POKRIVENIH OBVEZNICA

Članak 1.

U Zakonu o izdavanju pokrivenih obveznica i javnom nadzoru pokrivenih obveznica (»Narodne novine«, br. 53/22.) članak 2. mijenja se i glasi:

»Ovim se Zakonom u hrvatsko zakonodavstvo preuzimaju sljedeći akti Europske unije:

1. Direktiva (EU) 2019/2162 Europskog parlamenta i Vijeća od 27. studenoga 2019. o izdavanju pokrivenih obveznica i javnom nadzoru pokrivenih obveznica i izmjeni direktiva 2009/65/EZ i 2014/59/EU (SL L 328, 18. 12. 2019.)

2. Direktiva (EU) 2023/2864 Europskog parlamenta i Vijeća od 13. prosinca 2023. o izmjeni određenih direktiva u pogledu uspostave i funkcioniranja jedinstvene europske pristupne točke (Tekst značajan za EGP) (SL L 2023/2864, 20. 12. 2023.).«.

Članak 2.

U članku 4. iza točke 33. dodaje se nova točka 34. koja glasi:

»34. Uredba (EU) 2023/2859 je Uredba (EU) 2023/2859 Europskog parlamenta i Vijeća od 13. prosinca 2023. o uspostavi jedinstvene europske pristupne točke za centralizirani pristup javno dostupnim informacijama koje su od važnosti za financijske usluge, tržišta kapitala i održivost (SL L 2023/2859, 20. 12. 2023.)«.

Dosadašnje točke 34., 35. i 36. postaju točke 35., 36. i 37.

Članak 3.

Iza članka 55. dodaju se naslov iznad članka i članak 55.a koji glasi:

»Dostupnost informacija na jedinstvenoj
 europskoj pristupnoj točki

Članak 55.a

(1) Kreditna institucija koja ima odobrenje za izdavanje pokrivenih obveznica dužna je pri javnoj objavi informacija iz članka 14. ovoga Zakona istodobno s javnom objavom informacija dostaviti te informacije Agenciji za potrebe njihove dostupnosti na jedinstvenoj europskoj pristupnoj točki (ESAP) uspostavljenoj na temelju Uredbe (EU) 2023/2859.

(2) Kreditna institucija koja ima odobrenje za izdavanje pokrivenih obveznica dužna je osigurati da informacije iz stavka 1. ovoga članka ispunjavaju sljedeće zahtjeve:

1. dostavljaju se u formatu iz kojeg se mogu izdvojiti podaci kako je definirano u članku 2. točki 3. Uredbe (EU) 2023/2859 ili, ako je to propisano pravom Europske unije, u strojno čitljivom formatu kako je definirano u članku 2. točki 4. Uredbe (EU) 2023/28592. priloženi su im sljedeći metapodaci:

a) svi nazivi kreditne institucije koja ima odobrenje za izdavanje pokrivenih obveznica na koju se informacije odnose

b) identifikacijska oznaka pravne osobe kreditne institucije koja ima odobrenje za izdavanje pokrivenih obveznica kako je utvrđena u skladu s člankom 7. stavkom 4. točkom (b) Uredbe (EU) 2023/2859

c) veličina kreditne institucije koja ima odobrenje za izdavanje pokrivenih obveznica po kategorijama kako su utvrđene u skladu s člankom 7. stavkom 4. točkom (d) Uredbe (EU) 2023/2859

d) vrsta informacija kako je klasificirana u skladu s člankom 7. stavkom 4. točkom (c) Uredbe (EU) 2023/2859

e) naznaka o tome sadržavaju li informacije osobne podatke.

(3) Ako kreditna institucija koja ima odobrenje za izdavanje pokrivenih obveznica nema identifikacijsku oznaku pravne osobe kako je utvrđena u skladu s člankom 7. stavkom 4. točkom (b) Uredbe (EU) 2023/2859, dužna ju je ishoditi prije dostave informacija iz stavka 1. ovoga članka.

(4) Agencija je dužna osigurati da su informacije iz stavka 1. ovoga članka dostupne na jedinstvenoj europskoj pristupnoj točki (ESAP) uspostavljenoj na temelju Uredbe (EU) 2023/2859 te da iste ispunjavaju zahtjeve iz stavka 2. ovoga članka.

(5) Agencija je dužna osigurati da su informacije iz članka 54. stavka 1. točaka b) i c) te članka 66. ovoga Zakona dostupne na jedinstvenoj europskoj pristupnoj točki (ESAP) uspostavljenoj na temelju Uredbe (EU) 2023/2859.

(6) Agencija je dužna osigurati da informacije iz stavka 5. ovoga članka ispunjavaju sljedeće zahtjeve:

1. dostavljaju se u formatu iz kojeg se mogu izdvojiti podaci kako je definirano u članku 2. točki 3. Uredbe (EU) 2023/2859

2. priloženi su im sljedeći metapodaci:

a) svi nazivi kreditne institucije koja ima odobrenje za izdavanje pokrivenih obveznica na koju se informacije odnose

b) identifikacijska oznaka pravne osobe kreditne institucije koja ima odobrenje za izdavanje pokrivenih obveznica kako je utvrđena u skladu s člankom 7. stavkom 4. točkom (b) Uredbe (EU) 2023/2859

c) vrsta informacija kako je klasificirana u skladu s člankom 7. stavkom 4. točkom (c) Uredbe (EU) 2023/2859

d) naznaka o tome sadržavaju li informacije osobne podatke.

(7) Agencija je, u smislu ovoga Zakona, tijelo za prikupljanje kako je definirano u članku 2. točki 2. Uredbe (EU) 2023/2859.«.

Članak 4.

U članku 66. u stavku 9. u prvoj rečenici riječ: »tijekom« zamjenjuje se riječju: »najmanje«.

U drugoj rečenici iza riječi: »podataka« briše se zarez i riječi: »ali ne duže od pet godina«.

Iza stavka 9. dodaje se novi stavak 10. koji glasi:

»(10) U skladu s odredbama o rehabilitaciji u smislu zakona kojim se uređuje prekršajni postupak, Agencija će istekom roka od tri godine od dana pravomoćnosti odluke o prekršaju sa svojih internetskih stranica ukloniti osobne podatke u smislu zakona kojim se uređuje zaštita osobnih podataka, a iz kojih bi bilo moguće utvrditi identitet počinitelja prekršaja.«.

Dosadašnji stavak 10. postaje stavak 11.

PRIJELAZNA I ZAVRŠNA ODREDBA

Članak 5.

Agencija je dužna u roku od 30 dana od stupanja na snagu članka 3. ovoga Zakona obavijestiti europsko nadzorno tijelo da je, sukladno članku 3. ovoga Zakona, tijelo za prikupljanje kako je definirano u članku 2. točki 2. Uredbe (EU) 2023/2859.

Članak 6.

Ovaj Zakon stupa na snagu osmoga dana od dana objave u »Narodnim novinama«, osim članka 3. ovoga Zakona koji stupa na snagu 10. siječnja 2030.

Klasa: 022-02/25-01/88

Zagreb, 5. prosinca 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.